ระเบียบ ก.ศป. ว่าด้วยวิธีการคัดเลือกตุลาการศาลปกครองสูงสุด ตุลาการหัวหน้าคณะศาลปกครองสูงสุด ประธานแผนกในศาลปกครองสูงสุด รองประธานศาลปกครองสูงสุด และประธานศาลปกครองสูงสุด พ.ศ. 2560

ระเบียบ ก

ระเบียบ ก.ศป.
ว่าด้วยวิธีการคัดเลือกตุลาการศาลปกครองสูงสุด
ตุลาการหัวหน้าคณะศาลปกครองสูงสุด
ประธานแผนกในศาลปกครองสูงสุด
รองประธานศาลปกครองสูงสุด
และประธานศาลปกครองสูงสุด
พ.ศ. ๒๕๖๐

อาศัยอำนาจตามความในมาตรา
๑๕ วรรคสี่ และมาตรา ๑๕/๑ วรรคสาม แห่งพระราชบัญญัติจัดตั้งศาลปกครองและวิธีพิจารณาคดีปกครอง
พ.ศ. ๒๕๔๒
ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง
(ฉบับที่ ๙) พ.ศ. ๒๕๖๐ ก.ศป.
โดยความเห็นชอบของที่ประชุมใหญ่ตุลาการในศาลปกครองสูงสุดออกระเบียบไว้ ดังต่อไปนี้

ข้อ ๑  ระเบียบนี้เรียกว่า
ระเบียบ ก.ศป. ว่าด้วยวิธีการคัดเลือกตุลาการศาลปกครองสูงสุดตุลาการหัวหน้าคณะศาลปกครองสูงสุด ประธานแผนกในศาลปกครองสูงสุด
รองประธานศาลปกครองสูงสุด
และประธานศาลปกครองสูงสุด พ.ศ. ๒๕๖๐

ข้อ
๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ให้ยกเลิก
(๑) ระเบียบ ก.ศป.
ว่าด้วยวิธีการคัดเลือกตุลาการศาลปกครองสูงสุด ตุลาการหัวหน้าคณะศาลปกครองสูงสุด
รองประธานศาลปกครองสูงสุด และประธานศาลปกครองสูงสุด พ.ศ. ๒๕๔๔
(๒)
ระเบียบ ก.ศป. ว่าด้วยวิธีการคัดเลือกตุลาการศาลปกครองสูงสุด ตุลาการหัวหน้าคณะศาลปกครองสูงสุด
รองประธานศาลปกครองสูงสุด และประธานศาลปกครองสูงสุด (ฉบับที่ ๒) พ.ศ. ๒๕๕๓

ข้อ
๔  การคัดเลือกบุคคลเพื่อแต่งตั้งให้ดำรงตำแหน่งตุลาการศาลปกครองสูงสุดให้คัดเลือกจากตุลาการในศาลปกครองชั้นต้นและจากบุคคลซึ่งมิได้ดำรงตำแหน่งตุลาการศาลปกครองในขณะนั้น

ข้อ
๕  การคัดเลือกตุลาการในศาลปกครองชั้นต้นเพื่อเลื่อนขึ้นแต่งตั้งให้ดำรงตำแหน่งตุลาการศาลปกครองสูงสุด
ให้ ก.ศป. พิจารณาจากผู้ดำรงตำแหน่งไม่ต่ำกว่าตุลาการหัวหน้าคณะศาลปกครองชั้นต้น โดยพิจารณาตามหลักอาวุโส
ความรู้ความสามารถ ความรับผิดชอบ ความเหมาะสม ประวัติและผลงานการปฏิบัติราชการ
และประโยชน์ของทางราชการเป็นสำคัญ
โดยไม่ต้องได้รับความยินยอมจากผู้ได้รับการพิจารณาคัดเลือกนั้น
การเสนอรายชื่อผู้ได้รับการพิจารณาคัดเลือกเพื่อเลื่อนขึ้นแต่งตั้งให้ดำรงตำแหน่งตุลาการศาลปกครองสูงสุดให้เสนอรายชื่อตามลำดับอาวุโสในขณะดำรงตำแหน่งตุลาการในศาลปกครองชั้นต้น

ข้อ
๖  การคัดเลือกบุคคลซึ่งมิได้ดำรงตำแหน่งตุลาการศาลปกครองในขณะนั้นเพื่อแต่งตั้งให้ดำรงตำแหน่งตุลาการศาลปกครองสูงสุดให้ดำเนินการโดยวิธีตรวจสอบคุณสมบัติ
ตรวจสุขภาพ พิจารณาหลักฐานที่แสดงประสบการณ์ในการทำงานหรือผลงานทางวิชาการ
ทดสอบความรู้ความสามารถและความเหมาะสมโดยการสอบสัมภาษณ์
และรับฟังความคิดเห็นของบุคคลในแวดวงกฎหมายและการบริหารราชการแผ่นดิน
ให้
ก.ศป.
ออกประกาศรับสมัครบุคคลซึ่งมิได้ดำรงตำแหน่งตุลาการศาลปกครองในขณะนั้นเข้ารับการคัดเลือกเพื่อแต่งตั้งให้ดำรงตำแหน่งตุลาการศาลปกครองสูงสุด
โดยกำหนดรายละเอียดเกี่ยวกับตำแหน่งที่คัดเลือก คุณสมบัติของผู้สมัคร การสมัคร
ขั้นตอนการคัดเลือก การประเมินผลการคัดเลือก และการประกาศผลการคัดเลือก
การเสนอรายชื่อผู้ได้รับการพิจารณาคัดเลือกเพื่อแต่งตั้งให้ดำรงตำแหน่งตุลาการศาลปกครองสูงสุดให้เสนอรายชื่อเรียงตามลำดับคะแนนของผู้ที่ผ่านการคัดเลือกตามประกาศผลการคัดเลือก

ข้อ
๗  ให้ ก.ศป.
แต่งตั้งคณะกรรมการขึ้นคณะหนึ่ง ประกอบด้วย
รองประธานศาลปกครองสูงสุดที่มีอาวุโสสูงสุด เป็นประธานกรรมการ
รองประธานศาลปกครองสูงสุดที่มีอาวุโสลำดับถัดไป เป็นรองประธานกรรมการ
รองประธานศาลปกครองสูงสุดที่เหลือ ประธานแผนกในศาลปกครองสูงสุด
และตุลาการหัวหน้าคณะศาลปกครองสูงสุด ทุกคน เป็นกรรมการ เพื่อดำเนินการตามข้อ ๕
และข้อ ๖ แล้วเสนอความเห็นต่อ ก.ศป. และเมื่อ ก.ศป.
พิจารณาให้ความเห็นชอบผู้จะดำรงตำแหน่งตุลาการศาลปกครองสูงสุดเรียบร้อยแล้ว
ให้ประกาศรายชื่อผู้ได้รับความเห็นชอบดังกล่าวโดยเปิดเผย

ข้อ ๘  การคัดเลือกผู้ดำรงตำแหน่งตุลาการหัวหน้าคณะศาลปกครองสูงสุด
ให้ ก.ศป. พิจารณาคัดเลือกจากตุลาการศาลปกครองสูงสุด
โดยพิจารณาตามหลักอาวุโส ประกอบกับความรู้ความสามารถและความเหมาะสมที่จะดำรงตำแหน่งตุลาการหัวหน้าคณะศาลปกครองสูงสุด

ข้อ
๙  การคัดเลือกผู้ดำรงตำแหน่งประธานแผนกในศาลปกครองสูงสุด
ให้ ก.ศป. พิจารณาคัดเลือกจากตุลาการหัวหน้าคณะศาลปกครองสูงสุด
โดยพิจารณาตามหลักอาวุโส
ประกอบกับความรู้ความสามารถและความเหมาะสมที่จะดำรงตำแหน่งประธานแผนกในศาลปกครองสูงสุด

ข้อ
๑๐  การคัดเลือกผู้ดำรงตำแหน่งรองประธานศาลปกครองสูงสุด
ให้ ก.ศป. พิจารณาคัดเลือกจากประธานแผนกในศาลปกครองสูงสุด โดยพิจารณาตามหลักอาวุโส
ประกอบกับความรู้ความสามารถและความเหมาะสมที่จะดำรงตำแหน่งรองประธานศาลปกครองสูงสุด

ข้อ
๑๑  การคัดเลือกผู้ดำรงตำแหน่งประธานศาลปกครองสูงสุด
ให้ ก.ศป. พิจารณาคัดเลือกจากรองประธานศาลปกครองสูงสุด โดยพิจารณาตามหลักอาวุโส
ประกอบกับความรู้ความสามารถและความเหมาะสมที่จะดำรงตำแหน่งประธานศาลปกครองสูงสุด

ข้อ ๑๒  กรณีที่ไม่อาจปฏิบัติตามวิธีการที่กำหนดในข้อ
๘ ข้อ ๙ ข้อ ๑๐ หรือข้อ ๑๑ ก.ศป. อาจพิจารณาคัดเลือกตุลาการในศาลปกครองสูงสุด
โดยพิจารณาตามหลักอาวุโส ประกอบกับความรู้ความสามารถและความเหมาะสม
เพื่อแต่งตั้งให้ดำรงตำแหน่งตุลาการหัวหน้าคณะศาลปกครองสูงสุด ประธานแผนกในศาลปกครองสูงสุด
รองประธานศาลปกครองสูงสุด ประธานศาลปกครองสูงสุด หรือตำแหน่งที่เทียบเท่ากับตำแหน่งต่าง
ๆ ข้างต้น แล้วแต่กรณี

ข้อ
๑๓  การจัดลำดับอาวุโสของตุลาการในศาลปกครองสูงสุดให้พิจารณาตามลำดับดังนี้
(๑)
ตำแหน่งปัจจุบันผู้ใดดำรงตำแหน่งก่อน
(๒)
ถ้าดำรงตำแหน่งปัจจุบันพร้อมกันให้พิจารณาเทียบการดำรงตำแหน่งในศาลปกครองสูงสุดย้อนหลังลงไปตามลำดับว่าผู้ใดดำรงตำแหน่งนั้น
ๆ ก่อน
(๓)
ถ้าดำรงตำแหน่งตุลาการศาลปกครองสูงสุดพร้อมกัน
ผู้ที่ผ่านการคัดเลือกให้ดำรงตำแหน่งตุลาการศาลปกครองสูงสุดตามประกาศ ก.ศป.
ตั้งแต่ประกาศ ก.ศป. เรื่อง รายชื่อผู้ที่ผ่านการคัดเลือกเพื่อแต่งตั้งให้ดำรงตำแหน่งตุลาการศาลปกครองสูงสุด
ลงวันที่ ๑๑ กุมภาพันธ์ พ.ศ. ๒๕๕๑ เป็นต้นไป
ให้พิจารณาจากลำดับที่ได้รับการโปรดเกล้าฯ
แต่งตั้งให้ดำรงตำแหน่งตุลาการศาลปกครองสูงสุด
(๔)
ถ้าพิจารณาตาม (๑) (๒) และ (๓) แล้ว ยังจัดลำดับอาวุโสไม่ได้ ให้ ก.ศป. พิจารณาเป็นรายบุคคล

ข้อ
๑๔  ให้ ก.ศป.
มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้

ข้อ
๑๕  ให้ประธานศาลปกครองสูงสุดรักษาการตามระเบียบนี้
และให้มีอำนาจออกประกาศหรือคำสั่งเพื่อประโยชน์ในการปฏิบัติตามระเบียบนี้

ประกาศ ณ วันที่ ๑๒
ตุลาคม พ.ศ. ๒๕๖๐
ปิยะ  ปะตังทา
ประธานศาลปกครองสูงสุด
ประธานกรรมการตุลาการศาลปกครอง

ปุณิกา/อัญชลี/จัดทำ
๓ พฤศจิกายน
๒๕๖๐

[๑] ราชกิจจานุเบกษา
เล่ม ๑๓๔/ตอนที่ ๑๑๕ ก/หน้า ๗/๑ พฤศจิกายน ๒๕๖๐